Broj: 711-I-163-M-163-21/22-02-17

Zagreb, 28. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Zvonimira Novosela, gradonačelnika Grada Jastrebarskog,** na 153. sjednici, održanoj 28. prosinca 2021., daje sljedeće

**MIŠLJENJE**

 **I. Na temelju članka 17. stavka 3. ZSSI-a obveznik Zvonimir Novosel može na Fakultetu prometnih znanosti u Zagrebu, za vrijeme obnašanja dužnosti gradonačelnika Grada Jastrebarskog, obavljati edukacijske poslove i za to primati naknadu.**

 **II. Na temelju članka 17. stavka 4. ZSSI-a, obveznik Zvonimir Novosel dužan je u imovinsku karticu Povjerenstvu prijaviti prihode stečene od obavljanja poslova iz točke I. izreke.**

Obrazloženje

Obveznik Zvonimir Novosel, gradonačelnik Grada Jastrebarskog, podnio je zahtjev za mišljenjem koji je u knjigama ulazne pošte zaprimljen 27. prosinca 2021. pod brojem: 711-U-6107-M-163/21-01-3, povodom kojeg se vodi predmet broj M-163/21.

Člankom 3. stavkom 1. podstavkom 34. ZSSI-a propisano je da su gradonačelnici i njihovi zamjenici obveznici u smislu navedenog Zakona, slijedom čega je obveznik Zvonimir Novosel povodom obnašanja dužnosti gradonačelnika Grada Jastrebarskog dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su u slučaju dvojbe predstavlja li neko ponašanje povredu toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je od strane Fakulteta prometnih znanosti Sveučilišta u Zagrebu pozvan surađivati u svojstvu vanjskog suradnika, recenzenta timova koji rade na projektima urbane mobilnosti, te gostujućeg predavača na kolegiju Prometno tehnološko projektiranje.

Obveznik traži mišljenje Povjerenstva o zakonskoj dopuštenosti poslovne suradnje unutar okvira predloženog angažmana.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje, pored drugih navedenih, znanstvene, istraživačke te edukacijske djelatnosti.

Sukladno članku 17. stavku 4. ZSSI-a obveznici su dužni prijaviti Povjerenstvu primitke iz stavaka 2. i 3. ovoga članka.

Iz sadržaja zahtjeva za mišljenjem proizlazi da je obveznik Zvonimir Novosel pozvan na suradnju od strane znanstveno-obrazovne ustanove, Fakulteta prometnih znanosti u Zagrebu, u okviru koje bi obavljao poslove vanjskog suradnika navedene ustanove, recenziranja projekata te gostujućeg predavača, stoga Povjerenstvo zaključuje da bi se radilo o obavljanju edukacijske te eventualno i znanstveno-istraživačke djelatnosti.

Obzirom da za obavljanje ovih poslova za vrijeme obnačanja javne dužnosti iz članka 3. ZSSI-a, sukladno odredbi članka 17. stavka 3. ZSSI-a, nije potrebno pribaviti prethodno odobrenje Povjerenstva, obveznik Zvonimir Novosel može za vrijeme obnašanja dužnosti gradonačelnika Grada Jastrebarskog obavljati predmetne poslove i za to primati naknadu.

Povjerenstvo ukazuje obvezniku da je temeljem članka 17. stavka 4. ZSSI-a dužan u imovinsku karticu prijaviti Povjerenstvu prihode stečene od obavljanja navedenih poslova, i to sukladno članku 10. stavku 4. ZSSI-a u imovinskoj kartici koja se podnosi jednom godišnje do 31. siječnja tekuće godine za prethodnu godinu, sa stanjem na zadnji dan prethodne godine, prema odredbi članka 10. stavka 5. ZSSI-a.

 Ukoliko bi nakon podnošenja ove imovinske kartice obvezniku tijekom godine prestala dužnost u povodu koje je podnio karticu ili bi bio ponovno izabran na istu dužnost, obveznik je dužan i u imovinskim karticama koje se podnose nakon prestanka obnašanja dužnosti, odnosno povodom ponovnog izboru na dužnost, navesti podatke o prihodima ostvarenima od edukacijske djelatnosti.

 U tom bi slučaju naveo podatke koji nisu bili obuhvaćeni imovinskom karticom koja se podnosi jednom godišnje, odnosno za razdoblje od početka godine u kojoj je prestao obnašati dužnosti ili je ponovno izabran do nastupa ovih okolnosti.

 Povjerenstvo također smatra bitnim ukazati i na sljedeće. Moguća je situacija u kojoj bi došlo do poslovnog odnosa između Grada Jastrebarskog, u kojem obveznik obnaša dužnost gradonačelnika i Fakulteta prometnih znanosti u Zagrebu, s kojim se nalazi u privatno-pravnom poslovnom odnosu.

U tom bi slučaju, ukoliko obveznik sudjeluje u odlučivanju ili poduzimanju bilo koje radnje koja bi prethodila nastanku poslovnog odnosa Grada Jastrebarskog s predmetnim Fakultetom, obveznikov privatni interes mogao utjecati na njegovu nepristranost te bi se mogao naći u povredi neke od odredbi ZSSI-a, stoga se upućuje obveznika da u takvim situacijama, u slučaju dvojbe predstavlja li neko ponašanje povredu ZSSI-a, zatraži novo mišljenje Povjerenstva.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Obveznik Zvonimir Novoself, osobna dostava
2. Objava na internetskoj stranici Povjerenstva
3. Pismohrana